KOMISSION ASETUS (ETY) N:o 2576/85,
annettu 12 päivänä syyskuuta 1985,
asetuksen (ETY) N:o 685/69 muuttamisesta interventioelinten ostaman voin maksujen määräaikojen osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 1298/85(2), ja erityisesti sen 6 artiklan 7 kohdan,
sekä katsoo, että
voin ja kerman markkinoiden interventiotoimenpiteiden soveltamista koskevista yksityiskohtaisista säännöistä 14 päivänä huhtikuuta 1969 annetun komission asetuksen (ETY) N:o 685/69(3), sellaisena kuin se on viimeksi muutettuna asetuksella (ETY) N:o 1767/85(4), 5 artiklan 5 kohdassa määritetään interventioelinten ostaman voin maksujen määräaika,
hintojen vuosittaisen vahvistamisen yhteydessä neuvosto päätti interventioon tarjotun voin ostohinnan alentamisesta markkinointivuonna 1985/1986; toisaalta maidon tuotannon hallintojärjestelmän soveltamiseen vaikuttaa lisäksi toisena soveltamisvuonna ostajien tai tuottajien viitemäärien väheneminen; yleisesti ja maitoalan yleinen tilanne huomioon ottaen on säädettävä maidon markkinointivuodelle 1985/1986 maidon pientuottajia koskevien rasitteiden keventämisestä; tämän vuoksi on säädettävä jäsenvaltioiden mahdollisuudesta lyhentää maksujen määräaikaa sellaisen interventioon tarjotun voin osalta, joka on valmistettu maidon pientuottajien toimituksista,
ottaen huomioon kyseisellä alalla yhteisössä vallitsevien tuotanto- ja jalostusrakenteiden moninaisuus sekä se, että toimenpiteen taloudelliset vaikutukset on säädetty jäsenvaltioiden vastuulle neuvoston asetuksessa (ETY) N:o 3247/81(5), sellaisena kuin se on viimeksi muutettuna asetuksella (ETY) N:o 2139/85(6), olisi annettava jäsenvaltioiden tehtäväksi pientuottajien määrittely tämän toimenpiteen toteuttamiseksi, ja
maidon ja maitotuotteiden hallintokomitea ei ole antanut lausuntoa asiasta puheenjohtajansa antamassa määräajassa,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 685/69 5 artiklan 5 kohtaan alakohdat seuraavasti:
"Markkinointivuonna 1985/1986 jäsenvaltiot voivat maksaa interventioelinten ostaman maidon pientuottajien toimituksista valmistetun voin 60 päivän kuluessa voin haltuunotosta.
Jäsenvaltiot, jotka käyttävät tätä mahdollisuutta, ilmoittavat viipymättä komissiolle niistä säännöksistä, jotka ne aikovat antaa tämän toimenpiteen toteuttamiseksi."
2 artikla
Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä syyskuuta 1985.